城南隅山池春中田袁二公盛稱其美夏首獲賞果會夙言故有此詠
作者：張九齡
朝代：唐

paragraphs: 憶昨聞佳境，駕言尋昔蹊。
非惟初物變，亦與舊遊暌。
幽渚爲君說，清晨即我攜。
途深獨睥睨，歷險共攀躋。
林笋苞青籜，津楊委綠荑。
荷香初出浦，草色復緣堤。
樂處將鷗狎，譚端用馬齊。
且言臨海郡，兼話武陵溪。
異壤風煙絕，空山巖逕迷。
如何際朝野，從此待金閨。